Henricus, Dei gratia, Autissiodorensis episcopus, universis presentes litteras inspecturis, salutem in Domino. Noveritis nos verbo ad verbum legisse et inspexisse chartam domini Guillelmi, comitis Nivernensis, spectantem ad ecclesiam de Charitate, sub hac forma: In nomine sancte et individue Trinitatis, amen. Notum sit presentibus et futuris quod ego Vuillermus, Nivernensis comes, ecclesiam beate Marie de Charitate, honestate et religione pollentem, ab omni perturbatione quietam meis et successorum meorum temporibus desiderans, et particeps beneficiorum servorum Dei fieri volens, eo tempore quo vitam meam mutare et Carthusiam pro agenda penitentia adire disponebam, cum duobus filiis meis, Vuillelmo et Rainaldo apud dictam Charitatem veni, ibique assistentibus ipsis filiis meis, clericis quoque, militibus et aliis multis, venerabili viro Petro priori et sacro conventui de Charitate supplicavi ut me facere participem beneficiorum que fiunt ab eis dignarentur. Quod cum mihi concessissent, ego, pro salute tam mea quam parentum meorum, laudavi et concessi dictis monachis quidquid de feodo meo, casamentoque, quocumque modo acquisierant, vel poterunt acquirere imperpetuum, et totum pedagium per totam terram meam. Significavi etiam omnibus qui aderant, me seu successores meos non habere aliquam herbergariam consuetudinem in his villis de Beluciaco, Poliaco, Charentone, Vevra, Maigniaco, Patingiis, Domnopetro aut in grangia de Rocaforti, sive in aliqua villa aut grangia ad monachos de Charitate spectante. Significavi preterea me seu successores meos in ipso monasterio vel in villa de Charitate aut in pertinentiis nihil juris habere omnino. Hoc viderunt et laudaverunt nominati filii mei. Hujus rei testes sunt Hugo de Tilio, Adam de Marchia, Hugo de Patingiis, Seguinus de Tornella, Durannus de Fovent, Hugo de Roony et alii. Actum publice anno Dominice Incarnationis millesimo centesimo quadragesimo tertio, indictione quinta, Ludovico piissimo regni Francorum et Aquitanici primatus habenas feliciter gubernante. In cujus inspectionis testimonium, ad petitionem B... prioris et conventus de Charitate, presenti transcripto, sigillum nostrum duximus apponendum. Datum apud Charitatem anno Domini millesimo ducentesimo vigesimo tertio, mense februario.